L-UE tipproteġi 320,000 impjieg dirett fl-Ewropa minn kompetizzjoni inġusta permezz tal-miżuri tagħha għad-difiża tal-kummerċ, skont rapport li sar illum Il-Kummissjoni Juncker saħħet is-sett ta' għodod għad-difiża tal-kummerċ tal-Ewropa permezz ta' żewġ riformi ewlenin. Sa mill-2014, applikat ukoll 95 miżura biex tiżgura li l-kumpaniji u l-ħaddiema Ewropej ikunu jistgħu jikkompetu b'mod ġust. Żewġ terzi mill-135 miżura fis-seħħ jikkonċernaw l-importazzjonijiet miċ-Ċina. Fl-2018, l-UE lestiet l-akbar riforma tal-leġiżlazzjoni tagħha antidumping u antisussidji sa mill-1994. Ir-riforma saħħet id-difiżi tal-UE kontra l-importazzjonijiet li kienu s-suġġett ta' dumping u ta' sussidji. F'dan l-isfond, l-UE kompliet bl-attività intensiva tagħha u ffinalizzat għadd kbir ta' investigazzjonijiet li rriżultaw f'miżuri ta' protezzjoni ġodda, b'mod partikolari fis-settur tal-azzar. Is-sena 2018 kienet notevoli wkoll fis-sens li l-UE imponiet tliet miżuri ta' salvagwardja, l-ewwel mill-2002. Il-President tal-Kummissjoni Ewropea, Jean-Claude Juncker qal: “Aħna kummerċjanti miftuħin, iżda ma nistgħux inkunu inġenwi. Mhux is-sħab kummerċjali kollha tagħna jixtiequ jimxu mal-istess regoli li nimxu magħhom aħna — ma nistgħux inħallu lil min jieħu vantaġġ minna u rridu nipproteġu lill-UE, lill-kumpaniji tagħha u lill-ħaddiema tagħha minn prattiki kummerċjali inġusti. Ix-xogħol intensiv tagħna f'dan il-qasam fl-aħħar ftit snin qed irodd il-frott: issa għandna għodod fis-seħħ li huma aktar adattati għall-ekonomija globali tal-lum u se nkomplu naħdmu biex niżguraw li l-kumpaniji u l-ħaddiema tagħna jkunu protetti minn kwalunkwe prattika inġusta.” Il-Kummissarju għall-Kummerċ Cecilia Malmström qalet: “Ekonomiji miftuħa jeħtieġu għodod effettivi biex jinfurzaw il-kompetizzjoni ġusta, speċjalment fi żmien meta xi pajjiżi ma jridux jaġixxu skont ir-regoli. Dan ir-rapport juri li t-tim tagħna għad-difiża tal-kummerċ qed jaħdem aktar minn qatt qabel biex iħares l-impjiegi u jipproteġi l-UE minn prattiki kummerċjali inġusti madwar id-dinja. Grazzi għar-riformi reċenti tagħna, aħna kapaċi naġixxu b'aktar ħeffa u l-għodod tagħna huma aktar adatti għall-isfidi ekonomiċi globali attwali.” Skont ir-rapport tal-lum, sa mill-bidu tal-mandat tal-Kummissjoni Juncker f'Novembru 2014 sa Diċembru 2018, il-Kummissjoni imponiet 95 miżura għad-difiża tal-kummerċ. Fi tmiem l-2018, l-UE kellha 93 miżura antidumping definittiva u 12-il miżura antisussidji fis-seħħ. Kważi 44 % minnhom kienu miżuri li japplikaw għal prodotti tal-azzar importati. Mill-miżuri kollha fis-seħħ, aktar minn żewġ terzi (68 %) jikkonċernaw prodotti importati miċ-Ċina. Il-miżuri ta' difiża kummerċjali tal-UE jipprovdu għajnuna mistennija lill-kumpaniji Ewropej. F'xi każi, id-dazji rriżultaw fi tnaqqis ta' importazzjonijiet bi prezzijiet inġusti sa 99%. Fl-istess ħin, id-dazji huma stabbiliti f'livell li huwa suffiċjenti biex jiġu rrestawrati kundizzjonijiet kompetittivi fis-suq tal-UE mingħajr ma jintefa' piż żejjed fuq il-konsumaturi u l-industriji tal-UE li jiddependu fuq importazzjonijiet. Il-punti ewlenin tal-2018: Għal aktar informazzjoni Rapport dwar id-difiża tal-kummerċ tal-UE 2018 Suppliment tar-rapport (Dokument ta' Ħidma tal-Persunal tal-Kummissjoni) Id-difiża kummerċjali tal-UE – skeda informattiva Aktar informazzjoni dwar il-proċeduri ta' difiża kummerċjali tal-UE u l-każijiet eżistenti